[{"text_idx": "#000001", "text": "Pecynnau lles ar gyfer gofalwyr ifanc yng Ngheredigion yr haf hwn"}, {"text_idx": "#000002", "text": "Mae 80 pecyn o lyfrau yn cael eu hanfon at ofalwyr ifanc ledled Ceredigion i gefnogi eu lles ac annog eu taith ym myd darllen yr haf hwn. Mae gofalwyr ifanc yn wynebu\u2019r anhawster o gydbwyso\u2019u cyfrifoldebau gofalu a\u0302 rhai bywyd bob dydd, gan gynnwys eu haddysg eu hunain. Bydd y pecynnau lles hyn yn hwb iddynt ac yn gydnabyddiaeth o\u2019r gwaith rhagorol y maent yn ei wneud o ddydd i ddydd."}, {"text_idx": "#000003", "text": "Mae\u2019r pecynnau hyn wedi eu darparu mewn partneriaeth rhwng Uned Gofalwyr Cyngor Sir Ceredigion a Chyngor Llyfrau Cymru, ac yn cynnwys chwe llyfr darllen, pecyn o hadau blodau fydd yn denu gwenyn, potel ddw\u0302r y gellir ei hailddefnyddio, siocled Cymreig blasus, ynghyd a\u0302 Dyddlyfr Sgiliau Gofalydd Ifanc."}, {"text_idx": "#000004", "text": "Nod cynllun Caru Darllen Ceredigion yw cefnogi iechyd, lles a datblygiad darllen grwpiau bregus o blant a phobl ifanc, yn enwedig yn wyneb y galwadau a\u2019r anawsterau cynyddol a wynebir yn sgil pandemig y coronafirws. Yr haf diwethaf anfonwyd 100 o becynnau at 100 o deuluoedd a\u0302 phlant a dderbyniodd wasanaethau cymorth trwy\u2019r awdurdod lleol."}, {"text_idx": "#000005", "text": "Dywedodd y Cynghorydd Catherine Hughes, Aelod o Gabinet Cyngor Sir Ceredigion gyda chyfrifoldeb am y Porth Gofal, Cymorth Cynnar, Canolfannau Lles a Diwylliant: \u201cRwy\u2019n falch iawn o\u2019r fenter wych hon rhwng Cyngor Llyfrau Cymru a\u2019r Awdurdod Lleol i ddarparu pecynnau lles mor ystyrlon i\u2019n gofalwyr ifanc. Mae bod yn ofalwr ifanc yn heriol ar y gorau, ond bu pwysau ychwanegol arnynt dros y misoedd diwethaf oherwydd y pandemig. Gobeithiwn y bydd y pecynnau lles yn dod a\u0302 phleser mawr i\u2019n gofalwyr ifanc wrth inni gydnabod eu gwaith rhagorol.\u201d"}, {"text_idx": "#000007", "text": "Mae\u2019r rhan fwyaf o\u2019r llyfrau yn y pecynnau wedi\u2019u cyhoeddi yng Nghymru ac yn cynrychioli\u2019r goreuon ym maes ysgrifennu a darlunio i ddarllenwyr rhwng 8 a 18 oed."}, {"text_idx": "#000008", "text": "Cyfarfod Blynyddol y Cyngor Llyfrau"}, {"text_idx": "#000009", "text": "Gwahoddir chi i Gyfarfod Blynyddol Cyngor Llyfrau CymruDdydd Llun, 26 Gorffennaf am 12.00 o\u2019r gloch ar ZoomSgwrs wadd gan yr Athro Charlotte Williams OBE ar y thema Harnessing \u2018book power\u2019 for race equality in WalesAnfonwch ebost at castellbrychan@llyfrau.cymru i gael y ddolen ar gyfer y cyfarfod."}, {"text_idx": "#000012", "text": "Cynhaliwyd cystadlaethau Darllen Dros Gymru eleni mewn ffordd dra wahanol i\u2019r arfer. Yr un oedd y tasgau i\u2019r darllenwyr; trafod llyfr oddi ar restr ddarllen a chyflwyno perfformiad i ddenu eraill at ddarllen y llyfr. Llinos Penfold oedd yn beirniadu\u2019r trafod a Mari Lovgreen yn beirniadu\u2019r perfformiadau. Ond dan amgylchiadau gwahanol y cyfnod sydd ohoni, bu\u2019n rhaid cynnal y gystadleuaeth ar-lein."}, {"text_idx": "#000015", "text": "Dwedodd y beirniaid ei bod hi wedi bod yn fraint beirniadu\u2019r gystadleuaeth a bod yn holl blant, athrawon a chynorthwywyr wedi gwneud ymdrech wych gyda\u2019r gystadleuaeth."}, {"text_idx": "#000017", "text": "Bydd Sialens Ddarllen yr Haf yn cael ei lansio mewn llyfrgelloedd ledled Cymru a Lloegr ar 10 Gorffennaf 2021 (fe\u2019i lansiwyd yn yr Alban a Gogledd Iwerddon ar 19 Mehefin)\nY thema yw \u2018Arwyr y Byd Gwyllt\u2019, mewn partneriaeth a\u0302 WWF, gan annog plant ledled y wlad i gymryd rhan mewn gweithgaredd darllen hwyliog sy\u2019n canolbwyntio ar faterion amgylcheddol\nMae platfform Sialens Ar-lein yn cynnig gwobrau digidol am ddarllen, gan gefnogi plant gyda\u2019u darllen ar o\u0302l blwyddyn anodd\nCeir cynnwys newydd, cyffrous gan awduron a darlunwyr o Gymru, diolch i nawdd gan Lywodraeth Cymru\nBydd llyfrgelloedd yn cynllunio rhaglen gyffrous o ddigwyddiadau a gweithgareddau\nNoddir y Sialens gan Pearson ac OverDrive Education, dau sefydliad sydd wedi ymrwymo i gadw plant i ddarllen yr haf hwn\nBydd y WWF yn cynnal digwyddiadau rhithwir, gan gynnwys seminar ysgol a gwersi byw"}, {"text_idx": "#000018", "text": "Mae\u2019r Asiantaeth Ddarllen, mewn partneriaeth a\u0302 WWF, yn falch o gyhoeddi bod y naturiaethwr ifanc a\u2019r awdur Dara McAnulty, a\u2019r anturiaethwr a\u2019r cyflwynydd Steve Backshall, yn llysgenhadon ar gyfer Sialens Ddarllen yr Haf 2021, wrth i\u2019r cynlluniau llawn ar gyfer yr ymgyrch gael eu datgelu."}, {"text_idx": "#000019", "text": "Mae Sialens Ddarllen yr Haf, a gyflwynir mewn partneriaeth a\u0302 llyfrgelloedd cyhoeddus, yn annog plant rhwng 4 ac 11 oed i ddarllen er mwyn pleser dros wyliau\u2019r haf. Bydd y Sialens yn cael ei lansio mewn llyfrgelloedd ledled Cymru a Lloegr ar 10 Gorffennaf 2021 (fe\u2019i lansiwyd yn yr Alban a Gogledd Iwerddon ar 19 Mehefin). Gan ymuno a\u0302 WWF ar gyfer 2021, thema eleni yw Arwyr y Byd Gwyllt sy\u2019n ysbrydoli plant i archwilio ffyrdd o helpu i achub y blaned. Mae\u2019r Sialens flynyddol yn cyrraedd dros 700,000 o blant ledled y DU bob blwyddyn, ac mae\u2019r Asiantaeth Ddarllen yn anelu at gynyddu ei heffaith hyd yn oed ymhellach eleni trwy gyrraedd 1 miliwn o blant a\u0302\u2019i llwyfan ddigidol newydd sy\u2019n darparu gweithgareddau darllen hygyrch a hwyliog i bob plentyn."}, {"text_idx": "#000020", "text": "Dywedodd Bethan Hughes ar ran Cymdeithas Prif Lyfrgellwyr Cymru: \u201cSialens Ddarllen yr Haf yw un o uchafbwyntiau\u2019r flwyddyn yn ein llyfrgelloedd ledled Cymru, ac eleni yn arbennig rydym yn edrych ymlaen at estyn croeso cynnes i blant a\u2019u teuluoedd. Mae modd cymryd rhan trwy ymweld a\u0302\u2019r llyfrgell, trwy gasglu pecyn, a thrwy\u2019r wefan ddwyieithog gyffrous. Mae\u2019r Sialens yn gyfle i blant ddewis beth maen nhw\u2019n dymuno ei ddarllen, i ddarganfod llyfrau ac awduron newydd, ac i ddatblygu eu sgiliau a\u2019u hyder wrth ddarllen. Mae\u2019r Sialens yn cael effaith gadarnhaol ar lesiant a datblygiad pob plentyn sy\u2019n cymryd rhan \u2013 ac yn bennaf oll mae\u2019n hwyl. Rydym yn ddiolchgar i\u2019r Asiantaeth Ddarllen, Llywodraeth Cymru a Chyngor Llyfrau Cymru am weithio mewn partneriaeth agos a\u0302 ni er mwyn i ni gynnig y Sialens i blant Cymru.\u201d"}, {"text_idx": "#000021", "text": "Gyda syniadau gan WWF, mae\u2019r Sialens yn canolbwyntio ar weithredu dros natur a mynd i\u2019r afael a\u0302 materion amgylcheddol go iawn, o lygredd plastig a datgoedwigo i ddirywiad bywyd gwyllt a cholledion ym myd natur. Trwy gymryd rhan yn y Sialens, gyda phecynnau am ddim o lyfrgelloedd cyhoeddus neu ar-lein, bydd plant yn gallu ymuno a\u0302 chwe chymeriad ffuglennol \u2013 \u2018arwyr gwyllt\u2019 \u2013 i helpu i ddatrys rhai o\u2019r bygythiadau hyn, gan ddysgu am bwysigrwydd yr amgylchedd wrth helpu i adfer elfennau o fyd natur yng nghymdogaeth \u2018Caerwyllt\u2019."}, {"text_idx": "#000022", "text": "Bydd ymgyrch ddigidol \u2018Croeso i Gaerwyllt: Dewch i Gwrdd a\u0302\u2019r Arwyr\u2019 yn cael ei chynnal dros yr haf gyda thema wythnosol ar wahanol gynefinoedd, dan arweiniad Arwyr y Byd Gwyllt, gan gynnwys Coetir, Afon, Fferm, Tref, Cartref/Ysgol a\u2019r Traeth. Mae\u2019r cymeriadau a\u2019r dirwedd yn cael eu darlunio gan yr awdur a\u2019r darlunydd plant arobryn Heath McKenzie."}, {"text_idx": "#000023", "text": "Dros dymor yr haf, bydd WWF yn cynnig cyfleoedd ac adnoddau i lyfrgelloedd cyhoeddus ac ysgolion cynradd y DU i ymgysylltu a\u0302 thema natur y Sialens Ddarllen ac i archwilio rhai o faterion pwysicaf ein cyfnod trwy bw\u0302er darllen. Bydd WWF hefyd yn cynnal seminarau ysgol a gwersi byw, a bydd diweddariadau yn cael eu postio ar eu tudalen we bwrpasol Sialens Darllen yr Haf."}, {"text_idx": "#000025", "text": "Mae Llywodraeth Cymru wedi darparu cefnogaeth ychwanegol eleni, trwy Gyngor Llyfrau Cymru, i ddatblygu\u2019r cynnig digidol, a chomisiynwyd rhaglen gyffrous o gynnwys newydd o Gymru a fydd yn cael ei uwchlwytho i wefan Sialens Ddarllen yr Haf yn ystod yr wythnosau nesaf."}, {"text_idx": "#000027", "text": "Dywedodd Dara McAnulty, llysgennad: \u201cRwyf mor gyffrous i hyrwyddo Sialens Ddarllen yr Haf yr Asiantaeth Ddarllen, er mwyn annog plant i fwynhau buddion darllen er mwyn pleser dros wyliau\u2019r haf. A minnau\u2019n 17 mlwydd oed, tan yn ddiweddar, roedd y Sialens Ddarllen yn rhywbeth roeddwn i a fy mrodyr a chwiorydd yn ei chwblhau bob haf. Mae\u2019n gymaint o bleser cael bod yn llysgennad eleni ac annog plant eraill i gymryd rhan yn y cynllun gwych hwn. Rwy\u2019n falch iawn bod yr Asiantaeth Ddarllen yn ymuno a\u0302 WWF ar gyfer \u2018Arwyr y Byd Gwyllt\u2019 gyda\u2019r thema natur arbennig eleni, i helpu plant i archwilio ffyrdd o helpu ein Daear odidog. Mae\u2019r Sialens yn teimlo\u2019n fwy hanfodol nag erioed ar o\u0302l blwyddyn mor heriol i blant ysgol, felly mae\u2019n wych gweld y gweithgareddau darllen hwyliog a gafaelgar y gall pawb gymryd rhan ynddynt, mewn llyfrgelloedd ac ar-lein \u2013 gan eu hysbrydoli i wneud gwahaniaeth i fyd natur. Edrychaf ymlaen at ddathlu dau o fy hoff bethau yr haf hwn ... darllen a helpu\u2019r blaned!\u201d"}, {"text_idx": "#000028", "text": "Dywedodd Steve Backshall, llysgennad: \u201cRwy\u2019n falch iawn o fod yn cefnogi Sialens Ddarllen yr Haf 2021. Mae\u2019r Asiantaeth Ddarllen wedi ymuno a\u0302 WWF ar gyfer \u2018Arwyr y Byd Gwyllt\u2019, her ddarllen gyffrous ar thema natur a fydd yn ysbrydoli plant i weithredu dros yr amgylchedd. Bydd \u2018Arwyr y Byd Gwyllt\u2019 yn tanio sgyrsiau am y materion sy\u2019n wynebu ein planed, o lygredd plastig i ddirywiad bywyd gwyllt, a byddant yn dangos sut y gallwn ni i gyd weithio gyda\u2019n gilydd i ofalu am ein byd. Trwy gymryd rhan yn y Sialens, bydd plant yn datgloi buddion darllen er mwyn pleser \u2013 mae\u2019n bwysicach nag erioed bod pobl ifanc yn cynnal eu sgiliau a\u2019u hyder wrth ddarllen dros wyliau\u2019r haf. Mae \u2018Arwyr y Byd Gwyllt\u2019 yn ffordd wych o gael plant i ddarllen a siarad am faterion mawr \u2013 Haf Hapus o Ddarllen!\u201d"}]